I. Darpharin

Igrazid korabeli királyportréja

- Dalnokverseny

- Sändeon sikertelen ostroma

**I. Darpharin** Hegyhon királya volt a IV. Birodalmi Évben. Uralkodása grandiózus országfejlesztési tervekkel indult, mely terveket egy politikai botrány és egy átgondolatlan hadászati vállalkozás okozta tragédia tört derékba. Sändeon ostrománál vesztette életét.

## Élete a trónralépés előtt

A IV. Birodalmi Év elejét meghatározó vallásháború elcsendesedése egy új, békés korszakot nyitott az ország életében. Ennek a békének a híre utazók egy új hullámát indította el a Fejedelem Földje felé. Az új betelepülési hullám részeként érkezett a nagy ambíciókat tápláló ifjú nemes is Hegyhonba. A Darpharinban rejlő lehetőségek megragadták a regnáló király, Alex con Alír figyelmét is, és alig pár nappal érkezése után Darpharint bizalmi tisztséggel ruházta fel az uralkodó. Alex Con utasítására Darpharin vezető tisztséget vállalt az újonnan alakuló Királyi Titkosszolgálat (KTSZ) Hírszerzési és Belső Elhárítási Alosztályán.

A KTSZ-t megalapító királyi rendeletre az elmúlt napok financiális fiaskója adott okot: Alex Con Alír kincstárából eltűnt az ország összvagyonának negyede: 50 arany. Darpharin munkatársaival: Baljic McTobyval és Rahatonnal, (kik később mindketten trónra jutottak az országban) kihallgatás-sorozatot vezényeltek le, ahol megkérdőjelezhető viszonyok között, komoly etikai kihágások közepette gyűjtöttek információt gyanúsítottaiktól, akiknek egymás után derült fény ártatlanságára. A KTSZ vitatható ténykedése során egyetlen tény vállt világossá a hírszerzőtisztek számára: a kincstári hiány okát nem a nép között, hanem saját királyuk alkalmatlanságában kell keresniük. A KTSZ Alex con Alír ellen fordult.

A KTSZ ekkor hozott döntésének megértéséhez elengedhetetlen ismerni a IV. Birodalmi Év nemzetközi viszonyait. Ebben az évben zajlott le a Harmadik Népvándorlás, melynek során a nomád sändeoniak harmadik királyságot alapítottak a Fejedelem Földjén. Egy nappal később már torremoriak támadtak a sändeoni követekre, még egy nappal később Sändeon az éjszaka közepén retorzióként porig rombolta Mirendont. I. “Mészáros” Leorik sändeoni király katonái kivégeztek mindenkit, ki nem tudott időben elmenekülni: pohárnokot, udvarhölgyet, királyt, vándort.

A nemzetközi fenyegettség érzése csontig hatoló volt, alig pár nappal a torremori mészárlás után, a háborút még csak hírből ismerő fiatal Hegyhonban. Darpharin és szövetségesei nem engedhették meg maguknak, hogy további sorsfordító napok teljenek el egy alkalmatlan (vagy legalábbis általuk annak tartott) király uralma alatt, míg a torremorihoz fogható népirtás veszélye bármikor realitássá válhatott. A három királyság tiszavirág-életű szövetségei napról napra változtak, közelgő háború szagát hozta az augusztusi szél.

A KTSZ Darpharin vezetésével a korábbiaknál is nagyszabásúbb éjszakai bevetés tervét készítette elő, mely a "Vipera Akció" fedőnevet kapta. Tervük céltudatos és egyszerű volt: végezni a tapasztalatlan és gyenge kezű Alex Connal, és trónra juttatni Darpharint, aki a növekvő nemzetközi fenyegetés közepette stabil uralkodóként képes lesz megvédeni az ország függetlenségét és tekintélyét. A titkosszolgálat emberei nem is tévedhettek volna nagyobbat, akciójuk csúfos kudarcot vallott.

## Alex con Alír és Achman el Hakim

Az akcióban résztvevő komisszárok gyorsan ható, halálos kígyómérget szereztek be a regnáló király meggyilkolására eltervezett merényletükhöz; a halálos méreg az emberi bőrön keresztül felszívódva volt hivatott kifejteni hatását. Ám Alex con Alír életmentő szerencséjére azon az éjszakán olyan rekkenő hőség uralkodott a fővárosban, hogy a király homlokán még álmában is gyöngyözött a verejték. Így a kígyóméreg a merénylők többszöri próbálkozása ellenére sem volt képes áthatolni az uralkodó homlokát ellepő izzadtságon. A Vipera Akció a merénylők felkészületlensége miatt szégyenteljes kudarcba fulladt - vagy ahogy Darpharin kódnyelven jelentette munkatársainak: 'nincs nálunk Oxy, hogy letöröljük'. A viperát eltaposták.

A KTSZ embereinek szerencsétlenkedése közben tűnt fel a hegyhoni éjszakában a sárga atlétás Achman el Hakim. Kihasználva az operatív titkosszolgálati erők figyelmetlenségét és zavarát, a kovács végzett egy KTSZ ügynökkel, Bardockkal, majd felverte álmából con Alírt és alkut ajánlott neki, nevezetesen hogy pénzért kimenti a szorult helyzetből. Az uralkodó hajlott az egyezségre és Achmannak sikerült is őt elbújtatnia olyan helyre, ahol a kihalt hegyhoni főváros utcáin razziázó államvédelmi erők nem tudtak a nyomára bukkanni. Achman azonban komoly árat fizetett az uralkodónak pénzért ajánlott szolgálataiért és nyegleségéért; egy utcai igazoltatás során elárulta a király bújtatásában játszott szerepét, és miután nem volt hajlandó együttműködni a szervekkel, a többi verőlegény az eseményen jelenlévő tisztek, állítólagosan Baljic McToby és Rahaton utasítására alaposan helyben hagyták.

Az események hatására Alex con Alír feladta magát a Királyi Titkosszolgálatnál még aznap éjjel; bevallotta, hogy senki sem lopta meg a királyi kincstárat 50 arannyal. Ő maga felejtette el, hogy biztonsági tartalékként egy másik helyre rejtett el az ország vagyonának negyedét kitevő pénzösszeget. Mikor annak idején eszébe jutott, hova is helyezte az biztonsági tartalékot, már késő volt; utasítására rég tartott a nyomozás, így tekintélyét rombolta volna, ha bevallja az igazságot. A regnáló király és Darpharin között titkos egyezség született; Alex con Alír lemondott Darpharin javára a trónról, megfogadta, hogy elhagyja az országot és másnap visszajuttatja fiával, Piedmont con Alírral az 50 aranyat az országba, azt állítva, hogy a pénzt egy rablóbanda tulajdonította el.

Piedmont másnap meg is érkezett az országba az 50 arannyal és hamarosan sor került Achman meghallgatására is, aki továbbra is meg volt győződve arról, hogy az Alex con Alír körüli botrányt igazából a KTSZ szervezte meg. Nyílt meghallgatásán Achman a nép előtt vádolta Darpharint azzal, hogy ártatlan embereket veretett meg, erőszakkal csikart ki vallomásokat, hogy megát alkalmas vezetőnek állítsa be, megoldja a kreált konfliktust és így magához ragadja a hatalmat, miután kiütötte a nyeregből Alex con Alírt. Achman vádai süket fülekre leltek a nép körében, nem indult eljárás Darpharin ellen, igaz, a vádló is megúszta a felelősségre vonást, amiért Alex con Alírt bújtatása közben a gyilkosságtól sem riadt vissza.

Az önérzetes kovács meggyőződése rendíthetetlen maradt és fogadalmat tett, hogy sosem hagyja Darpharint hatalomra kerülni. Nem sokkal Alex con Alír fia, Piedmont rejtélyes öngyilkosságát követően új királyválasztás kiírására került sor, amelyen a két rivális, Darpharin és Achman el Hakim mérkőzött a trónért. A próbákon mindketten derekasan helyt álltak, volt amin Achman, volt amin Darpharin nyerte el jobban a nép megbecsülését. A szavazatok számlálása után kis fölénnyel Darpharin érdemelte ki a hegyhoni koronát. Az új király koronázása ünnepélyesen zajlott a délelőtti napsütésben, minden hegyhoni polgár az új uralkodó színe elé járult és tett hűséget. Ám Achman szégyenletes felségsértéssel alsónadrágban jelent meg, melyből vizelést imitáló mozdulattal rántotta elő az őrá leadott szavazócédulákat, hogy a megválasztott király, I. Darpharin lábára szórja azokat.

## Szép remények, kísértő múlt

Miután Darpharin megnyerte Achmannal szemben a királyválasztást, az újdonsült uralkodó fogadalmat tett: megkoronázásának napjától minden erejét Hegyhon fellendítésének szenteli. De a múltat nem tudta végképp eltörölni. Koronatanácsába emelte egykori bizalmasait, Rahatont, mint királyi biztost, és Baljic McToby-t mint védelmi minisztert, majd széleskörű jóléti- és hangulatnövelő reformokat vezetett be.

Darpharin megreformálta az országlások menetét. Királyi fogadóórákat tartott, melyhez hasonlót előtte senki nem tett. Országszintű építkezéseket finanszírozott, ekkor épült meg a hegyhoni temető, továbbá az ahhoz vezető lépcsősoros út. A várkert mocsaras részeit leköveztette, hogy alattvalói száraz lábbal közlekedhessenek. Innen származik gúnyneve is: I. Csaptéglázó Darpharin.

A király művészetpártoló tevékenységével meghaladta összes eddigi elődjét;, énekversenyeket, versíró és szavaló pályázatokat kezdeményezett, melyek résztvevőit komoly anyagi juttatásokkal honorálta.

Magasfokú honvédelmi intézkedéseket foganatosított, mivel az ország első olyan királya kívánt lenni, aki hivatásos hegyhoni hadsereg támogatására számíthat. A királyság történelmében először készültek tucatszámra pajzsok; rájuk a későbbi híres "Vér és Arany" címer első változatait festették.

   Achman el Hakim távol állt attól, hogy belenyugodjon választási vereségébe. Amellett, hogy kovácsmesterként gyanúval szemlélete I. Darpharin fegyverkezési intézkedéseit, fáradhatatlanul dolgozott azon, hogy aláássa a király hatalmát; mesterkedéseinek nyomán az ország lakossága pártokra szakadt és Achman pártfogóinak száma hamarosan a király támogatóinak számával vetekedett, akik az országlásokon sorra szembesítették az uralkodót KTSZ-es múltjával és a hatalomba vezető egyenetlen múltjával.

Az országlásokon egyre hangsúlyosabb ügy lépéskényszerbe hozta Darpharint, aki KTSZ-es királyi tanácsának nyomására letartóztatási parancsot adott ki Achmanra. A tömlöcbe vetett kovács módot talált, hogy bosszút álljon az uralkodón: kihasználta foglárjainak elővigyázatlanságát, akik rögtönzött börtönének ugyanazt a pincét használták, ahol a hegyhoni hadsereg számára készülő pajzsok alkatrészeit tárolták. A rab így lakáskulcsa hegyével javíthatatlanul végigkaristolta az összes hegyhoni címert az alábbi feliratokkal: 'A király hazudik!', 'A Király egy tolvaj!'.

A meggyengített alapanyagok használhatatlanná váltak, így a hivatásos hadsereg darpharini terve füstbe szállt. Hegyhonnak a rongálás nyomán még hosszú évekig, egészen Kopasz Altimore uralkodásáig kellett várnia, hogy hivatásos hadsereget tudjon kiállítani.

## Halála

I. Darpharin minden reformja ellenére elveszítette támogatottságát az országban. Egészsége ingadozni kezdett és bizalmatlansági népszavazást indítványozott maga ellen, amelyet csak elenyésző többséggel nyert meg. A bizalmasait tömörítő koronatanács számára egyértelművé vált, hogy mindenáron összefogást kell teremteni a nép körében. Ezekben a napokban kért menekült státuszt Maldonado, aki két évvel ezelőtt hegyhoni polgár volt, ám azóta Sändeont választotta új otthonául. A bujdosó lovag beszámolt I. Kalador sändeoni király rémuralmáról, és az uralkodóval szövetséges tűzimádó papok, a sonoriták kegyetlenségéről. Maldonado újra hegyhoni állampolgárságot kapott, majd sikerén felbátorodva további sändeoniak érkeztek az országba.

A koronatanács a kialakuló helyzetben kihagyhatatlan lehetőséget látott meg arra, hogy Darpharin hatalma és népszerűsége megerősödjön; a külső fenyegetettség lehetőséget teremtett, hogy a hegyhoniak elfeledjék belső viszályaikat és egy Sändeon elleni sikeres hadjárat összekovácsolja őket.

A sändeoni menekültek felbecsülhetetlen értékű tájékoztatást nyújtottak Kalador várának védműveiről, testőrségének felszereltségéről. Darpharin tárgyalásokat folytatott Torremor vezetőivel, akik mindenáron meg akarták torolni Kalador elődje, I. 'Mészáros' Leorik vérontását. Másnapra Darpharin megújult erővel állt serege élén. Bár Achman szabotázsa miatt közel sem tudott olyan felszerelést biztosítani katonáinak, mint azt remélte, vitathatatlan, hogy mindhárom királyság soraiból, Hegyhonból Torremorból és Sändeonból egyaránt tudhatott fegyverforgatóikat hadseregének soraiban. Ekkora sereg még sosem tiporta a Fejedelem Földjét; az egyesült haderő léptei nyomán zengett a föld, ahogy megindult Kalador ellen.

A sereg bekerítette a sändeoni kastélyt és áttörték a kapukat. Levágták Kalador maréknyi testőrségét, majd a sändeoni király ellen fordultak, aki leghűségesebb tanácsosával, Azazellel vállt vetve küzdött életéért a koronateremben. Vitézkedésükhöz és elszántságukhoz foghatót senki nem látott azon a földön és a tengernyi sereg ereje megtört kettejük ellenállásán. Mint búzaszálak a sarló nyomán hullottak a torremoriak és hegyhoniak; senki nem állhatott ellen fegyvereik halálos csapásának. Darpharin a csata sűrűjében kapott halálos sebet és élettelen teste a sändeoni vár porába hullott. A roppant sereg maroknyi túlélője elmenekült, Maldonado és sändeoni társai pedig fejet hajtottak Kalador király előtt.

## I. Darpharin a hegyhoni kultúrában

A király a művészetek nagy pártolójaként híresült el. Busás pénzjutalommal díjjazott dalnokversenyeket szerveztetett, és megbízást is adott az ország hymnuszára, de nem élhette meg a mű elkészültét. Halála után a több versben is megemlékezett róla népe. Forwen tollából maradt fenn két mű.

**I. Darpharin király halálára**

Merre jársz, dicső Darpharin? - Elmentél szelek szárnyain,

S nem állsz többé a várfalnál. - Jöhet ránk háború, halál,

Elmentél és nem védesz meg, - Nem vagy itt, ha vész közeleg.

Erős falakat emeltél, - Köztünk büszkén jártál-keltél,

Intésedre mozdult minden, - S örökre elmentél innen!

Csatába de büszkén mentél, - Vad haláltól nem rettegtél,

Fejszéd legelöl csillogott, - De csak vesztedet lelted ott.

Ó, Darpharin! Sändeonnál - A harcban meg nem futottál,

Híredért életed adtad. - Árván néped miért hagytad?

**A Darpharin-ének**
töredék

Íme: jő dicső Darpharin, - Bíbor palást a vállain,

Ékköves korona fején, - Szép mívű, nagy fejsze övén,

Szálas, királyi termete, - Méltóságos, büszke lépte.

Mért nem mosolyogsz, nagy király? - Mi nem hever lábaidnál?

Nincs-e híred, dicsőséged, - Nem szeret s tisztel-e néped?

"Nincs okom mosolygni mostan, - Gondunk, vádunk, halottunk van,

S börtönben hever félholtan - A fegyverkovácsunk, Ahman."

Így vonult a nagy király be - Az ország tanácstermébe,

Az országlást hogy megtartsa, - S ami történt, mind tudassa.

Támadt a nép között zúgás: - "Hát Ahman, a fegyverkovács?

S hol van Bardock? Mért nem jött el? - Mi történt, mi volt az éjjel?"

Szólt Redcid Ed: "Én ott voltam,
 - Én láttam Bardockot holtan.

A fegyverkovácsunk gyilkolt, - A király csak hasznunkra volt!"

Felkiáltott a nép fele: - "Hallgass, hallgass! Mit szólsz bele?

Te a király embere vagy, - Azért lett a szád olyan nagy!"

Szólt a nap-papnő, Szelena: - "Lehet a nép ily ostoba?

Nem volt soha jobb királyunk, - S mi e vádnak hitelt adunk?"

Ezer torokból tört elő: - "Minek szólasz? Hallgass, papnő!

Fizet, vagy titkon szereted, - Te kétszínű, ezért véded!"